A Blikk újabb részleteket tudott meg Orbán Viktor „titkos vakációjáról” és a Krk szigeti Lara étteremben elfogyasztott vacsoráról.

A lap munkatársa beszélt Matej Radmannal, az étterem vezetőjének a fiával, aki pincérként dolgozik. A magyar miniszterelnök „nem egyedül érkezett, volt vele egy kislány, és egy hosszú hajú, fiatal srác is”, akik szerinte a gyerekei lehettek. Lévai Anikó nem volt velük, csak egy ismeretlen, horvátul beszélő férfi.

Paradicsomlevest és halat rendeltek mind a négyen, felszolgáltak nekik lepényhalat, tengeri durbincsot és farkassügért is, írja a Blikk.

Fotó: Tripadvisor

A Kötöttségek nélkül blog vette észre az Orbánról készült fotót a Tripadvisoron, Zdenko Radman étteremtulajdonos boldogan pózolt a magyar kormányfővel.

Orbán Viktor még a júniusi Fidesz-frakcióülésen jelentette be, hogy augusztus 1. és 20. között lesz szabadságon.